b'\n_START_ARTICLE_\nJohannes D\xc3\xbcrr\n_START_PARAGRAPH_\nJohannes D\xc3\xbcrr (s. 12. maaliskuuta 1987 Melk) on it\xc3\xa4valtalainen uransa lopettanut maastohiiht\xc3\xa4j\xc3\xa4. H\xc3\xa4n edusti SC G\xc3\xb6stling-Hochkar -seuraa. H\xc3\xa4n j\xc3\xa4i Sot\xc5\xa1in olympialaisissa 2014 kiinni dopingin k\xc3\xa4yt\xc3\xb6st\xc3\xa4 ja sai kahden vuoden kilpailukiellon.\n_START_SECTION_\nArvokisat\n_START_PARAGRAPH_\nOslon MM-kilpailuissa 2011 D\xc3\xbcrr sijoittui 50 kilometrin vapaan hiihtotavan yhteisl\xc3\xa4ht\xc3\xb6kilpailussa 64:nneksi. Val di Fiemmen MM-kilpailuissa 2013 h\xc3\xa4n oli yhdistelm\xc3\xa4kilpailussa 15:s._NEWLINE_Sot\xc5\xa1in olympialaisissa 2014 D\xc3\xbcrr sijoittui yhdistelm\xc3\xa4kilpailussa alun perin kahdeksanneksi. H\xc3\xa4nen oli m\xc3\xa4\xc3\xa4r\xc3\xa4 kilpailla my\xc3\xb6s 50 kilometrill\xc3\xa4, mutta h\xc3\xa4n antoi kilpailujen v\xc3\xa4lill\xc3\xa4 epoa sis\xc3\xa4lt\xc3\xa4neen dopingn\xc3\xa4ytteen. It\xc3\xa4vallan hiihtoliitto erotti D\xc3\xbcrrin hiihtoliitosta tapauksen vuoksi. H\xc3\xa4n sai kahden vuoden kilpailukiellon ja kaikki h\xc3\xa4nen henkil\xc3\xb6kohtaiset tuloksensa syyskuusta 2013 l\xc3\xa4htien hyl\xc3\xa4ttiin takautuvasti.\n_START_SECTION_\nMaailmancup\n_START_PARAGRAPH_\nMaailmancupissa D\xc3\xbcrr kilpaili ensimm\xc3\xa4isen kerran Rybinskiss\xc3\xa4 helmikuussa 2011. Ensimm\xc3\xa4iset maailmancupin pisteens\xc3\xa4 h\xc3\xa4n saavutti Tour de Skill\xc3\xa4 2012\xe2\x80\x932013, jossa h\xc3\xa4nen paras sijoituksensa oli kahdeksas Val di Fiemmen 15 kilometrin perinteisen hiihtotavan kilpailussa. Kiertueen lopputuloksissa h\xc3\xa4n sijoittui 24:nneksi. Helmikuussa 2013 h\xc3\xa4n sijoittui kahdeksanneksi Davosin 15 kilometrin vapaan hiihtotavan kilpailussa._NEWLINE_Joulukuussa 2013 D\xc3\xbcrr oli nelj\xc3\xa4nneksi nopein Rukan avaustapahtumaan kuuluneessa 15 kilometrin vapaan hiihtotavan kilpailussa. Davosin 30 kilometrin vapaan hiihtotavan kilpailussa h\xc3\xa4n oli seitsem\xc3\xa4s. D\xc3\xbcrr sijoittui kolmanneksi Tour de Skill\xc3\xa4 2013\xe2\x80\x932014. H\xc3\xa4n oli kiertueella nopein 35 kilometrin vapaan hiihtotavan kilpailussa sek\xc3\xa4 viimeisell\xc3\xa4 etapilla, 9 kilometrin vapaan hiihtotavan kilpailussa. N\xc3\xa4m\xc3\xa4 kaikki kauden 2013\xe2\x80\x932014 tulokset kuitenkin hyl\xc3\xa4ttiin dopingk\xc3\xa4ryn vuoksi.\n_START_SECTION_\nPaluu ladulle\n_START_PARAGRAPH_\nKilpailukielto p\xc3\xa4\xc3\xa4ttyi helmikuussa 2016 ja D\xc3\xbcrr palasi kilpaladuille maaliskuussa 2016. H\xc3\xa4n toimi kilpailukieltonsa aikana tullimiehen\xc3\xa4._NEWLINE_D\xc3\xbcrr lopetti uransa maastohiiht\xc3\xa4j\xc3\xa4n\xc3\xa4 helmikuussa 2019.'